ההגדרה בחוק לעמותות, מל"כרים ולארגוני התנדבות היא "מוסד מתנדב לשירות הציבור" (ובקיצור להלן: "מוסד מתנדב"). אם אתה מוסד מתנדב הדרך לקבלת פטור מארנונה כרוכה בהגשת בקשה לרשות המקומית, שם היא תבחן לאור הקריטריונים הקבועים בחוק ובפסיקה.  ובמידה והמוסד המתנדב עמד בקריטריונים, ינתן פטור מארנונה לתקופה שלא תפחת משלוש שנים, בתנאי שבתחילת השנה השניה ואילך ימסור המוסד תצהיר לפיו לא חל שינוי במטרותיו ופעילותו מעת קבלת הפטור. החל מינואר 2019, בהתאם לתיקון מספר 32 לחוק, ניתן להגיש את הבקשה לפטור ישירות לעירייה, שתדון בה, וזאת במקום לקבל את המלצת העירייה ואז לפנות לשר הפנים. כמו כן, למוסדות העוסקים בתחומי הבריאות, הרווחה או בחינוך לתלמידים עד גיל 25, הוסר התנאי כי השירות שהוא מעניק ינתן בעיקר לתושבי הרשות המקומית שבה הוא פועל. ובמילים אחרות- עמותות, מלכ"רים וארגונים שונים, שהיו מעניקים את שירותיהם לציבור בפריסה ארצית, לא היו זכאים לפטור מארנונה היות ועל פי תנאי החוק הישן, השירות היה חייב להנתן בעיקר לתושבי אותה העיר. בעיר כמו תל אביב, שארגונים רבים בוחרים להקים בה את משרדיהם בשל היותה מטרופולין ומרכז עסקים הגדול במדינה, הם לא יכלו להנות מהפטור היות והסיוע והפעילות שהעניקו לא ניתנו בהכרח לתושבי תל אביב. את לשון החוק בנושא פטור מארנונה לעמותות ניתן לקרוא בחוזר מנכ"ל מס' 5/2019 מטעם משרד הפנים, כאן.